རྩོམ་ཡིག་གམ་སྙན་ངག་གི་རྩོམ་སྟངས་ནི།སྐྱེས་བུ་གང་ཞིག་གིས་རྩོམ་ཡིག་གམ་སྙན་ངག་རྩོམ་པར།ཆེས་ཐོག་མར་རང་ཉིད་ཀྱིས་ཅི་ཞིག་སྟོན་འདོད་པའི་རང་སེམས་ཀྱི་འཆར་སྣང་དེ་གང་ཡིན་གསལ་བོར་ངོས་ཟིན་པར་བྱེད་པ་དང་།དེ་རྗེས་སུ་དེ་ཉིད་ཇི་བཞིན་ཕ་རོལ་པའི་བློ་ངོར་བཤམས་པའི་ཐབས་སུ་བརྗོད་བྱའི་དོན་དེ་ཉིད་ཀྱི་ཁྱད་གཞི་དང་ཁྱད་པར་སོགས་ཐད་ཀར་བརྗོད་པའི་ཐབས་སམ་སྐོར་ནས་བརྗོད་པའི་ཐབས།ཡང་ན་དཔེར་འཇོག་གིས་བརྗོད་པའི་ཐབས་དང་རྣམ་འགྱུར་གྱིས་བརྗོད་པའི་ཐབས་སོགས་འདོར་ན་སྒྱུ་རྩལ་གྱིས་མཚོན་ནུས་ལྡན་པའི་བརྗོད་བྱེད་སྐད་ཀྱི་འགྱུར་ཁུགས་ཅི་རིགས་ལ།དབྱངས་ཀྱི་འདེགས་འཇོག་དང་ཚིག་གི་བཅད་མཚམས་སོགས་ལེགས་པར་སྦྱོར་ཞིང་སྡེབ་པ་དང།དེ་ལས་ཀྱང་ཆེས་གལ་ཆེན་གྱིས་བསྒྲུབ་དགོས་པའི་དོན་གནད་གཅིག་ཡོད་པ་ནི་རྩོམ་པ་པོ་རང་ཉིད་ཀྱིས་གང་ཞིག་བརྗོད་པར་འདོད་པའི་དོན་དེར་བཟུང་བའི་སེམས་ཀྱི་ཚོར་བའི་ཉམས་འགྱུར་ཇི་མ་ཇི་བཞིན་དུ།དབྱངས་གསལ་ཕྲེང་བར་སྤེལ་བའི་ངག་གི་རྣམ་འགྱུར་ལས་ཕྱི་རོལ་དངོས་སྣང་གི་ཡུལ་དུ་མངོན་པར་གསལ་བར་བྱེད་དགོས་པ་དེ་ཡིན་ལ།དེ་ནི་སྙན་ངག་པའམ་རྩོམ་པ་པོས་ཆེས་འགྲུབ་དཀའ་བའི་གལ་གནད་ཅིག་ཀྱང་ཡིན་ནོ།